
	audito išvada

	dėl všį "tulpės" sanatorijos finansinių ataskaitų rinkinio ir veiklos ataskaitos už 2013 metus

	


2014 m. balandžio 01 d. Nr. 3-12
                Vadovaudamasi Vietos savivaldos įstatymu bei vykdydama Birštono savivaldybės tarybos 2013-04-26 d. sprendimą Nr. TS-65 ir Savivaldybės kontrolės ir audito tarnybos 2014 metų veiklos planą, Birštono savivaldybės kontrolierė Zita Pranckevičienė atliko VŠĮ „Tulpės“ sanatorijos (toliau-Sanatorija) 2013 metų finansinių ataskaitų rinkinio, kurį sudaro 2013 m. gruodžio 31 d. finansinės būklės ataskaita (įstaigos turtas, nuosavas kapitalas, finansavimas ir įsipareigojimai) veiklos rezultatų ataskaita (per ataskaitinį laikotarpį suteiktos paslaugos, pajamos, sąnaudos, kompensuotos sąnaudos ir veiklos rezultatas), pinigų srautų ataskaita, grynojo turto pokyčių ataskaita ir aiškinamasis raštas (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla),  bei veiklos ataskaitos, kuri yra pridedama prie šio finansinių ataskaitų rinkinio, auditą. 
                Už šio finansinių ataskaitų rinkinio parengimą ir teisingą pateikimą pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų sudarymą bei Viešojo sektoriaus apskaitos ir finansinės atskaitomybės  standartus ir parengtas rekomendacijas yra atsakinga Sanatorijos vadovybė. Sanatorijos vadovybės atsakomybė apima vidaus kontrolės sistemos, kuri užtikrintų, kad finansinės ataskaitos būtų parengtos ir teisingai pateiktos be reikšmingų informacijos iškraipymų dėl apgaulės ar dėl klaidos, sukūrimą, įdiegimą ir palaikymą. Sanatorijos vadovybė taip pat atsakinga už tinkamos apskaitos politikos parinkimą ir taikymą bei apskaitinių įvertinimą, kurie yra pagrįsti esamomis aplinkybėmis, atlikimą.
                Savivaldybės kontrolierės pareiga, remiantis atliktu auditu, pareikšti savo nuomonę apie šį  finansinių ataskaitų rinkinį. Auditas  atliktas vadovaujantis Tarptautiniais audito standartais. Šie standartai reikalauja, kad laikantis profesinės etikos reikalavimų auditą planuotume ir atliktume taip, kad gautume pakankamą pagrindą tvirtinti, jog finansinių  ataskaitų rinkinyje nėra reikšmingų informacijos neatitikimų. Audito metu buvo atliktos finansinių ataskaitų sumas ir atskleidimus pagrindžiančių įrodymų gavimo procedūros. Pasirinktos procedūros priklauso nuo auditoriaus profesinio sprendimo, įskaitant finansinių ataskaitų reikšmingo iškraipymo rizikos dėl apgaulės ir dėl klaidos, įvertinimą. Įvertindamas šią riziką, auditorius atsižvelgia į įstaigos vidaus kontrolės sistemą, kuri yra svarbi įstaigos finansinių ataskaitų sudarymui ir teisingam jų pateikimui, kad galėtų parinkti esamomis aplinkybėmis tinkamas audito procedūras, bet ne tam, kad pareikštų nuomonę apie įstaigos vidaus kontrolės sistemos veiksmingumą. Audito metu taip pat buvo įvertintas Sanatorijos taikytos  apskaitos politikos tinkamumas, vadovybės atliktų apskaitinių įvertinimų pagrįstumas bei bendras finansinių ataskaitų rinkinio pateikimas. 
             Audito metu įsitikinta, kad atliktas auditas suteikia pakankamą pagrindą nuomonei pareikšti.

              Savivaldybės kontrolierės nuomone, pateiktas finansinių ataskaitų rinkinys, visais reikšmingais atžvilgiais teisingai atspindi Sanatorijos 2013 m. gruodžio 31 d. finansinę būklę,  2013 metų veiklos finansinius rezultatus ir pinigų srautus pagal Viešojo sektoriaus apskaitos ir finansinės atskaitomybės standartus.
              Be to Savivaldybės kontrolierė išanalizavo pateiktą Sanatorijos 2013 metų veiklos ataskaitą ir nepastebėjo jokių reikšmingų į ją įtrauktos finansinės informacijos neatitikimų lyginant su Sanatorijos 2013 metų finansinėms ataskaitoms.
Savivaldybės kontrolierė                                                                    Zita Pranckevičienė


	
	


